## FGV completa la modernització del sistema de comunicació entre les unitats i el lloc de comandament del TRAM d’Alacant

*** El projecte ha comptat amb el finançament de la Unió Europea, a través dels Fons Next Generation, i té un pressupost de 687.279,97 euros
* Esta actuació ha permés actualitzar el sistema de TETRA dels trens i tramvies que va ser instal·lat fa més de 17 anys**

Ferrocarrils de la Generalitat Valenciana (FGV) ha completat el projecte d’actualització dels equips de la xarxa TETRA del TRAM d’Alacant, que permet millorar les comunicacions entre les unitats (trens i tramvies) en circulació i el lloc de comandament.

Esta actuació, que ha sigut finançada per la Unió Europea, a través dels Fons Next Generation, forma part del conjunt d’actuacions que FGV, com a entitat pública instrumental, ha acordat dur a terme dins del Pla de recuperació, transformació i resiliència (PRTR). El pressupost dels treballs realitzats ha sigut de 687.279,97 euros, IVA inclòs.

El projecte, executat en els últims mesos, ha permés modernitzar i actualitzar el sistema TETRA digital (Terrestrial Trunked Radio), en servici des de fa més de 17 anys, per a donar cobertura a les línies en explotació, la qual cosa permet, entre altres funcions, la comunicació entre les unitats mòbils (trens i tramvies) i el lloc de comandament, situat en l’estació de La Marina d’Alacant.

Esta actuació, enquadrada dins de la inversió del PRTR ‘Suport per a un transport sostenible i digital’, ha comportat la instal·lació i actualització dels equips, programes i components, tant programari com maquinari, amb els quals FGV podrà continuar assegurant a Alacant un servici i unes comunicacions necessaris i ajustats a les necessitats actuals.

TRAM d’Alacant disposa de les línies 1, 2, 3, 4, 5 i 9 en servici, amb prop de 40 trens i tramvies en el seu parc mòbil, que circulen al llarg de més d’uns 100 quilòmetres de xarxa, i més de 50 estacions i parades.

Fecha: 16/07/2025